ട്രോളിയത് നെതര്ലന്ഡ്സ് യാത്രയെ ഖാദി ബോര്ഡ് വൈസ് ചെയര്മാന് നിയമനവും പോയിക്കിട്ടി ചെറിയാന്റെ പതനം ഇനി അതിവേഗത്തിലാകും എം.മനോജ് കുമാര് സിപിഎമ്മും സര്ക്കാരും ചെറിയാന് ഫിലിപ്പിന് ഒപ്പമില്ല എന്ന സന്ദേശമാണ് ചെറിയാന് നീക്കിവെച്ച ഖാദി ബോര്ഡ് വൈസ് ചെയര്മാന് നിയമനം റദ്ദാക്കിയതിലൂടെ തെളിയുന്നത് കേരളം വീണ്ടും പ്രളയവുമായി മുഖാമുഖം കാണുമ്ബോള് മുഖ്യമന്ത്രി മുന്പ് നടത്തിയ നെതര്ലന്ഡ്സ് യാത്ര എടുത്തിട്ട് എഫ്ബി കുറിപ്പിറക്കി ചെറിയാന് ട്രോളിയതോടെയാണ് സര്ക്കാരും സിപിഎമ്മും ചെറിയാന് എതിരെ തിരിഞ്ഞത് ചെറിയാന് പാര്ട്ടിയില് നിന്നാലും പാര്ട്ടി ഇനി ഒപ്പമുണ്ടാകില്ല എന്ന സന്ദേശമാണ് ഇപ്പോള് ചെറിയാന്റെ മുന്നിലേക്ക് വന്നത് ചെറിയാന്റെ വിധി ഇനി ചെറിയാന് തന്നെ തീരുമാനിക്കേണ്ടി വരും തിരുവനന്തപുരം : സിപിഎമ്മില് ചെറിയാന്റെ പതനം അതിവേഗമാകും. കേരളം വീണ്ടും പ്രളയത്തില് മുങ്ങിയിരിക്കെ മുഖ്യമന്ത്രിയുടെ നെതര്ലന്ഡ്സ് യാത്രയെ തകര്ത്ത് തരിപ്പണമാക്കും വിധം ചെറിയാന് ഇന്നലെ നടത്തിയ ഫെയ്സ് ബുക്ക് പോസ്റ്റാണ് ചെറിയാന്റെ പതനം അതിവേഗമാക്കുന്നത്. മുഖ്യമന്ത്രിയെ നേരിട്ട് വിമര്ശിച്ചതോടെ ചെറിയാന് നല്കിയ ഖാദി ബോര്ഡ് വൈസ് ചെയര്മാന് സര്ക്കാര് റദ്ദാക്കിയത് ചെറിയാന്റെ പതനം വേഗത്തിലാകും എന്നതിന്റെ ശക്തമായ സൂചനയാണ്. സര്ക്കാര് കാത്തിട്ടും പിടികൊടുക്കാതെ ചെറിയാന് ചെറിയാന് ഖാദി ബോര്ഡ് പദവി വേണ്ടെന്നു പറഞ്ഞിട്ടും നിയമനം റദ്ദ് ചെയ്തിരുന്നില്ല. പുസ്തക രചനയുടെ തിരക്കിലായതിനാല് ഖാദി ബോര്ഡ് വൈസ് ചെയര്മാന് സ്ഥാനം ഏറ്റെടുക്കാനാവില്ലെന്നാണ് ചെറിയാന് അറിയിച്ചിരുന്നത്. അതേ ഫെയ്സ് ബുക്ക് പോസ്റ്റില് ഖാദി വില്പ്പനയും ചരിത്രരചനയും ഒരുമിച്ചു നടത്താന് പ്രയാസമാണെന്ന ഒരു കൊട്ടും ചെറിയാന് നല്കിയിരുന്നു. പക്ഷെ പകരം ആരെയും നിയമിക്കുകയോ നിയമനം റദ്ദ് ചെയ്യാതെയോ സര്ക്കാര് കാക്കുകയായിരുന്നു. നെതര്ലന്ഡ്സ് യാത്രയുടെ പേരില് മുഖ്യമന്ത്രിയെ തന്നെ കളിയാക്കി എഫ്ബി പോസ്റ്റ് നടത്തിയതോടെ ചെറിയാന്റെ വിധിയിലാണ് തീരുമാനമാവുന്നത്. ഇനി ചെറിയാന് സിപിഎമ്മില് തുടര്ന്നാലും പാര്ട്ടി പിന്നിലുണ്ടാകില്ലെന്ന സന്ദേശം തന്നെയാണ് നിയമനം റദ്ദാക്കിയതോടെ ചെറിയാന് നല്കിയത്. എഫ്ബി പോസ്റ്റില് ഉതിര്ത്തത് രൂക്ഷവിമര്ശനം 2018,19 എന്നീ വര്ഷങ്ങളിലെ പ്രളയത്തില് നിന്നും ഒട്ടേറെ പാഠങ്ങള് നാം പഠിച്ചതാണ്. നെതര്ലണ്ട് മാതൃകയെക്കുറിച്ച് അവിടെ പോയി പഠിച്ചു. തുടര് നടപടിയെക്കുറിച്ച് ഇപ്പോഴും ആര്ക്കുമറിയില് എന്നാണ് ഇന്നലെ ചെറിയാന് എഫ്ബി പോസ്റ്റില് കുറിച്ചത്. വീണ്ടും കേരളം പ്രളയത്തില് മുങ്ങുമെന്ന സൂചനകള് വന്നപ്പോള് നെതര്ലന്ഡ്സ് യാത്രയെക്കുറിച്ച് ട്രോളുകള് വരട്ടെ എന്ന രീതിയിലാണ് ചെറിയാന് ആദ്യം തന്നെ മുഖ്യമന്ത്രിയുടെ യാത്ര തന്നെ ട്രോളര്മാര്ക്ക് മുന്നിലേക്ക് എടുത്തിട്ടത്. പാര്ട്ടി എംഎല്എമാര് തന്നെ പാര്ട്ടി നിലപാടുകള്ക്ക് അപ്പുറം പോയി വിമര്ശനം തുടരുന്നത് സിപിഎമ്മിന് തലവേദനയാകുമ്ബോഴാണ് പിന്നില് നിന്ന് ചെറിയാന് കൂടി കുത്തുന്നത്. മുഖ്യമന്ത്രിയെ നേരിട്ട് വിമര്ശിച്ച് അത്യന്തം പ്രകോപനപരമായ വിമര്ശനങ്ങളാണ് ചെറിയാന് ഉതിര്ത്തത്. അറബിക്കടലിലെ ന്യൂനമര്ദ്ദം കുറയുകയും മഴ ശമിക്കുകയും ചെയ്യാതിരുന്നെങ്കില് പെരുമഴയോടൊപ്പം എല്ലാ ഡാമുകളും തുറന്നു വിടുന്ന സാഹചര്യത്തില് കേരളത്തിലെ പല ജില്ലകളും വെള്ളത്തിനടിയില് ആകുമായിരുന്നു. മഹാഭാഗ്യം എന്നു പറഞ്ഞാല് മതി എന്നാണ് ചെറിയാന് കുറിക്കുന്നത്. കേരളം രക്ഷപ്പെടുന്നത് ഭാഗ്യം കൊണ്ടെന്ന് തുറന്നു പറച്ചില് കേരളം രക്ഷപ്പെടുന്നത് ഇടത് ഭരണം കൊണ്ടല്ല ഭാഗ്യം കൊണ്ടാണ് എന്നാണ് ചെറിയാന് ഒളിയമ്ബ് എയ്യുന്നത്. പ്രകൃതിയെയും പരിസ്ഥിതിയേയും കൊല്ലുന്നവര് മനുഷ്യക്കുരുതിക്കും വഴി തുറക്കുന്നു എന്ന അവസാനത്തെ വരികളും ഇടത്ഭരണത്തിന്നെതിരെയുള്ള ശക്തമായ വിമര്ശനമാണ്. മഹാപ്രളയത്തിനു കാരണം സര്ക്കാര് എന്ന് ഒളിയമ്ബ് ഒട്ടനവധി ജീവനുകള് പൊലിഞ്ഞ മഹാപ്രളയത്തിനു കാരണം കനത്ത മഴയില് അപകടം കൂസാതെ ഒന്നാം പിണറായി സര്ക്കാര് ഡാമുകള് തുറന്നു വിട്ടത് കാരണമാണ് എന്ന വിമര്ശനം ശക്തമായി തന്നെ കേരളത്തിന്റെ സാമൂഹ്യ അന്തരീക്ഷത്തില് നിലനില്ക്കുമ്ബോഴാണ് പ്രകൃതിയെയും പരിസ്ഥിതിയേയും കൊല്ലുന്നവര് മനുഷ്യക്കുരുതിക്കും വഴി തുറക്കുന്നു എന്ന് ഇടത് സഹയാത്രികനായ ചെറിയാന് തന്നെ കുറിക്കുന്നത്. കഴിഞ്ഞ നിയമസഭാ തിരഞ്ഞെടുപ്പില് സീറ്റ് നല്കാത്തതും രണ്ടു തവണ ഒഴിവ് വന്ന രാജ്യസഭാ സീറ്റില് പരിഗണിക്കാത്തതുമാണ് സിപിഎമ്മുമായി ചെറിയാന് അകലാന് ഇടയാക്കിയത്. കഴിഞ്ഞ തവണ വന്ന ഒഴിവ് വന്ന രാജ്യസഭാ സീറ്റില് ചെറിയാനെ വെട്ടി കൈരളി എംഡി ജോണ് ബ്രിട്ടാസിനെ നിയമിച്ചതോടെ ചെറിയാന് കടുത്ത പ്രതിഷേധത്തിലായിരുന്നു. കോണ്ഗ്രസുമായി അടുക്കാനും ചെറിയാന് ഈ ഘട്ടത്തില് ശ്രമം തുടങ്ങി. ഇതോടെ ചെറിയാന് സിപിഎമ്മിന് അനഭിമതനാകാന് തുടങ്ങിയിരുന്നു. ഉലയുന്നത് രണ്ടുപതിറ്റാണ്ടായുള്ള ഇഴപിരിയാത്ത ബന്ധം കോണ്ഗ്രസില് നിന്ന് ഇറങ്ങിയ ശേഷം വന്ന ചെറിയാനും സിപിഎമ്മും തമ്മിലുള്ള രണ്ടുപതിറ്റാണ്ടായുള്ള ഇഴപിരിയാത്ത ബന്ധമാണ് ഇപ്പോള് മുറിയുന്നത്. ലീഗ് നേതാവായിരുന്ന അവുക്കാദര്കുട്ടിനഹയുടെ പേരിലുള്ള പുരസ്കാരം തിങ്കളാഴ്ച ചെറിയാന് ഫിലിപ്പിന് നല്കുമ്ബോള് ചെറിയാന്റെ പഴയ നേതാവായ ഉമ്മന് ചാണ്ടിയാണ് ഉദ്ഘാടകനായി വരുന്നത്. കോണ്ഗ്രസും ചെറിയാനും തമ്മിലുള്ള ബന്ധം ഊഷ്മളമാകുന്നതിന്റെ തെളിവാണ് ഈ അവാര്ഡ് ദാന ചടങ്ങ്. ചെറിയാന്റെ നീക്കങ്ങള് ഇനി രാഷ്ട്രീയ നിരീക്ഷകര് ഉറ്റുനോക്കി തുടങ്ങും